# விக்கிப்பீடியா:ஆலமரத்தடி/தொகுப்பு127

## புதிய கூகுள் திட்டம் குறித்த வாக்கெடுப்பு

### முன்மொழிவு

கூகுள் நிறுவனம் தமிழ் விக்கிப்பீடியா உள்ளடக்கங்கள், பயனர் சமூக வளர்ச்சிக்கு உதவும் நோக்கில் கூடிச் செயற்படுவதற்காக விடுத்துள்ள அழைப்பை, தமிழ் விக்கிப்பீடியர் சமூகம் வரவேற்கிறது. ஏற்றுக் கொள்கிறது.  
தமிழ் விக்கிப்பீடியா இந்திய மொழிகளிலேயே அதிக அளவில் தரமான கட்டுரைகளைக் கொண்டுள்ள விக்கிப்பீடியாவாகத் திகழ்கிறது. 2010ஆம் ஆண்டு அனைத்து இந்திய மொழிகள் அளவில் நடந்த கூகுள் மொழிபெயர்ப்புத் திட்டத்தில் அனைத்து மொழிச் சமூகங்களையும் ஒருங்கிணைத்துச் செயற்படுவதில் முன்னணியில் இருந்தது. 2018, 2019ஆம் ஆண்டுகளில், கூகுள் ஆதரவுடன் சோதனை முறையில் நடைபெற்ற வேங்கைத் திட்டத்திலும், அதன் வெற்றியின் அடிப்படையில் தொடர்ந்து நடந்த GLOW கட்டுரைப் போட்டியிலும் முதல் இரண்டு இடங்களில் ஒன்றை வென்றது. தமிழ் விக்கிப்பீடியா இயல்பாகவே ஒவ்வொரு ஆண்டும் தோராயமாக 7000+ கட்டுரைகளை உருவாக்கி வருகிறது. இந்த அடிப்படையில், ஏற்கனவே தன்னுடைய செயற்பாட்டுத் திறனை நிறுவியுள்ள தமிழ் விக்கிப்பீடியா, தற்போது கூகுள் திட்டத்தில் முன்வைக்கப்பட்டுள்ள, தேர்ந்தெடுக்கப்பட்ட தலைப்புகளில் புதிதாக மேலும் 5,000 கட்டுரைகள் என்னும் உயரிய இலக்கை அடையும் வகையில், தனித்துவமான, புதிய, முழுமையான நோக்கிலான திட்டங்களை முன்னெடுக்க விரும்புகிறது.  
கடந்த 23 ஆண்டுகளுக்கு மேலாகச் செயற்பட்டு வரும் பல்வேறு உலக விக்கிப்பீடியாக்களில் 70%க்கும் மேற்பட்ட கட்டுரைகளை வெறும் 1% முனைப்பான பயனர்களே உருவாக்கியுள்ளதாக ஆய்வுகள் தெரிவிக்கின்றன. தமிழ் விக்கிப்பீடியாவிலும் முதல் முன்னணி 100 பயனர்களே 70% கட்டுரைகளுக்கு மேல் உருவாக்கியுள்ளனர். இவ்வாறு தமிழ் மொழி வளர்ச்சி, கட்டற்ற அறிவுப் பரவல் என்கிற உயரிய நோக்கத்துடன் பல ஆண்டு காலமாக உழைத்து வருதல், தன்னார்வப் பங்களிப்பு என்பதைக் கடந்து உண்மையில் விக்கிப்பீடியா என்னும் கலைக்களஞ்சியத்தின் தன்மையைக் கருத்திற் கொண்டு ஒரு அறிவுப் புல பணி என்பதைப் பதிவு செய்ய வேண்டியுள்ளது.  
ஆகவே, புதிதாகப் பயனர்களை ஈர்ப்பதுடன், ஏற்கனவே முனைப்பாகப் பணியாற்றி வரும் பயனர்களுக்கு மட்டும் அன்று, தமிழ் விக்கிப்பீடியாவுக்குப் பல ஆண்டுகள் தன்னார்வமாகப் பங்களித்து மறைந்து போனவர்களின் உழைப்பையும் போற்றி, அவர்களுக்கு உறுதுணையாக இருக்கும் வகையில் “விக்கிமீடியா அறிஞர்” என்னும் திட்டத்தை முன்னெடுக்க விரும்புகிறது. இவ்வாறு, குறைந்தது 20 விக்கிமீடியா அறிஞர்களுக்கான ஆண்டு நல்கைகளை உறுதி செய்வதன் மூலம் அறிவியல், வரலாறு, சட்டம் போன்ற பல்வேறு துறைகளில் கவனம் செலுத்தி ஆண்டு முழுவதும் கட்டுரைகளை உருவாக்கிட முடியும். கூகுளின் இத்திட்டத்தின் கீழ் விக்கிப்பீடியா கட்டுரையாக்கத்துக்கு உதவும் வகையில் விக்சனரி, விக்கிமூலம், விக்கித் தொழில்நுட்பம் ஆகியவற்றிலும் கவனம் செலுத்திட முடியும்.  
கூகுள் தேடலின் அடிப்படையில் ஆங்கில விக்கிப்பீடியாவில் கிடைக்கும் தகவல் தமிழ் விக்கிப்பீடியாவில் இல்லாது இருத்தல் என்னும் உள்ளடக்க இடைவெளியைத் தமிழ் விக்கிப்பீடியா குறைக்க விரும்புகிறது. அதே வேளை, தமிழ்நாட்டிலிருந்து கூகுளில் ஆங்கிலத்தில் தேடி ஆங்கிலத்திலேயே ஒரு தகவலை அறிந்து கொள்ள விரும்புகிறவரின் நாட்டமும், கூகுளில் தமிழில் தேடி தமிழிலேயே தகவலைப் பெற விரும்புகிறவரின் தேவைகளும் சற்றேனும் மாறுபட்டிருக்கலாம் என்னும் அடிப்படையில், தமிழ் விக்கிப்பீடியாவுக்குத் தேவைப்படும் உள்ளடக்கங்கள் குறித்து ஒரு நுணுகிய அணுகுமுறையை மேற்கொள்ள விரும்புகிறது. புதிதாகக் கட்டுரைகளை உருவாக்குவதோடு, ஏற்கனவே 2010ஆம் ஆண்டு கூகுள் உருவாக்கிய எண்ணற்ற கட்டுரைகள் முக்கியமான தலைப்புகளில் அமைந்திருப்பதையும் கருத்திற் கொண்டு, அவற்றின் உள்ளடக்கத்தை இற்றைப்படுத்தித் தரத்தை மேம்படுத்துவதற்கான வாய்ப்பாகவும் இத்திட்டத்தைப் பயன்படுத்திக் கொள்ள விரும்புகிறது.  
தமிழ் விக்கிப்பீடியாவில் கட்டுரையாக்கம், விக்கிமூலத்தில் நூல் மெய்பார்ப்பு, கல்வி நிலையங்களில் விக்கிப்பீடியா, கட்டுரையாக்கப் போட்டி, இணையம் வழியே புதிய பயனர்களுக்கான பயிற்சி வழங்கும் காணொலிகளை உருவாக்குதல், தமிழ் விக்கிப்பீடியாவுக்குப் பங்களிப்பது பற்றிய பரப்புரை உள்ளிட்ட நோக்கங்களுக்காகக் கூகுள் நிறுவனம் நிதியாக மட்டும் அல்லாமல் Google Gemini, Google Classroom போன்ற கூகுள் சேவைகளுக்கான அணுக்கம், Google Vision API, Youtube & Google Ads credits முதலியனவற்றையும் பகிர முன்வருமானால் பேருதவியாக இருக்கும்.  
கல்வி நிலையங்களில் விக்கிப்பீடியா உள்ளிட்ட பரவலான பயிற்சித் திட்டங்களில் கூகுள் நிறுவனமும் விக்கிமீடியா அறக்கட்டளையும் கூட்டாகச் சேர்ந்து கையெழுத்திட்டுச் சான்றிதழ்களை வழங்கும் எனில், அது பயிற்சிகளில் கலந்து கொள்வோரைப் பெரிதும் ஊக்குவிக்கும். பயிற்சிகளில் பங்கேற்பதற்கான ஆர்வத்தைக் கூட்டும்.  
தமிழ் விக்கிப்பீடியர் சமூகம் முன்வைக்கும் இவ்வாறான ஆலோசனைகளுக்குக் கூகுள் நிறுவனம் நெகிழ்வுத் தன்மையுடன் ஒத்துழைக்கும் என்று எதிர்பார்க்கிறோம். எனவே, கூட்டுறவில் ஒத்திசைவை வளர்க்கும் பொருட்டு, கூகுள் பொறுப்பாளர்கள் (விக்கிமீடியா அறக்கட்டளையின் மேற்பார்வையில்) இயன்ற அளவு தமிழ் விக்கிப்பீடியர் சமூகத்துடன் நேரடியாகவும் நெருங்கியும் தொடர்பாட முடிந்தால் வரவேற்புக்கு உரியதாக இருக்கும்.  
கூகுள் முன்வைத்துள்ள குறைந்தபட்ச இலக்கான ஒரு ஆண்டில் புதிதாக 5,000 கட்டுரைகள் என்பதனை அடைய குறைந்தது இந்திய ரூபாய். 35 இலட்சமாவது தேவைப்படலாம் (CIS-A2Kக்கான நிறுவன வளர்ச்சி நிதி, இந்திய அரசின் வரிகள் சேர்க்காமல்) என்று மதிப்பிடுகிறோம். இந்த நிதியில் விக்கிமீடியா அறிஞர் திட்டத்திற்கான நல்கை, கட்டுரைப் போட்டி, பயிற்சிப் பட்டறைகள், பரிசளிப்பு விழா போன்ற நிகழ்வுகளை நடத்துவதற்கான செலவுகள், தேவைப்பட்டால் ஒரு முழு நேர ஒருங்கிணைப்பாளருக்கான ஊதியம் ஆகியவை உள்ளடங்கும். ஆகவே, மேற்கண்ட பின்னணிகளின் அடிப்படையில், தமிழ் விக்கிப்பீடியா ஆண்டு முழுதுமாகச் செயற்படுத்த வேண்டியுள்ள திட்டங்களுக்காக, கூடுதலான நிதி உட்பட பிற வகையிலான ஆதாரங்களைப் பெற்றுக் கொள்வதற்கான வாய்ப்புகளை அறிந்து கொள்ள விரும்புகிறது.  
இந்த எதிர்பார்ப்புகளை ஒருவேளை கூகுளால் முழுமையாக நிறைவேற்ற இயலாத சூழல் இருக்கும் எனில், இதுவரை தமிழ் விக்கிப்பீடியா செயற்பட்டு வரும் சிறப்பான முறையைக் கருத்தில் கொண்டு கூடுதல் நிதி உள்ளிட்டவற்றுக்கு விக்கிமீடியா அறக்கட்டளை சிறப்பு நல்கை ஒன்றினை ஏற்பாடு செய்து தரவும் வேண்டுகிறது.  
இவ்வணுகுமுறை, கூடுதல் நிதி உள்ளிட்ட பிற பரிந்துரைகளுக்குக் கூகுளும் விக்கிமீடியா அறக்கட்டளையும் ஆதரவு வழங்கும் என்னும் நம்பிக்கையில் தமிழ் விக்கிப்பீடியர் சமூகம் கூகுளின் முன்மொழிவை வரவேற்று ஆதரவு அளிக்கிறது. நன்றி.